Diari Oficial de la Generalitat Valenciana


Sumari del DOGV 2428, del 16-01-1995 (1995/833550)

ORDRE de 21 de desembre de 1994, del conseller d'Agricultura, Pesca i Alimentació, per la qual convoca les comunitats de regants perquè formulen peticions o propostes en relació amb la utilització de les aigües per a reg, a l'empara del Decret 47/1987, de 13 d'abril, del Consell de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/21/(1)/dof/vci/html**

### Dades del document

Número de DOGV
:   2428

Data del DOGV
:   16-01-1995

Secció del DOGV
:   DISPOSICIONS GENERALS

Número del document
:   1995/833550


Data del document
:   21-12-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 21 de desembre de 1994, del conseller d'Agricultura, Pesca i Alimentació, per la qual convoca les comunitats de regants perquè formulen peticions o propostes en relació amb la utilització de les aigües per a reg, a l'empara del Decret 47/1987, de 13 d'abril, del Consell de la Generalitat Valenciana.   
Davant la necessitat de seguir actuant en els processos de racionalització de les aigües per a reg, conjugant les possibilitats que se'n deriven amb les necessitats pressupostàries, escau, d'acord amb l'article tercer del títol I del Decret 47/1987, de 13 d'abril, del Consell de la Generalitat Valenciana, convocar públicament les comunitats de regants i altres entitats de reg perquè formulen peticions o propostes en relació amb la utilització de les aigües per a reg.  
Per això, i fent ús de les facultats que tinc atribuïdes,  
ORDENE  
Article primer  
Convocar les comunitats de regants i altres entitats de reg perquè puguen formular totes les peticions que pretenguen en relació amb la utilització de les aigües per a reg, de conformitat amb el que es disposa en els articles primer, segon i vuité de la Llei de la Generalitat Valenciana 7/1986, de 22 de desembre, i en l'article tercer del Decret 47/1987, de 13 d'abril, del Consell de la Generalitat Valenciana.  
Article segon  
Caldrà presentar les peticions en el termini d'un mes comptador des de la data de publicació d'aquesta convocatòria, en les direccions territorials de la Conselleria d'Agricultura, Pesca i Alimentació o en qualsevol dels altres llocs a què fa referència l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, conformement amb el model de sol·licitud que figura com a annex a aquesta ordre i amb l'aportació de la documentació complementària que s'hi expressa.  
S'estableix un termini de sis mesos per a resoldre les sol·licituds, comptadors a partir de la data de presentació d'aquestes, les quals s'entendran com a desestimades una vegada transcorregut el termini esmentat sense que s'haja emès la resolució corresponent.   
Les subvencions se satisfaran a càrrec del capítol, el programa i la línia de subvenció que corresponguen als pressupostos de la Generalitat Valenciana per a 1995, una vegada deduïts els imports contrets en exercicis anteriors i que corresponguen a l'anualitat de les obres que procedesca executar en 1995. Per tant, la concessió de les subvencions queda condicionada al fet que els pressupostos de la Generalitat Valenciana de 1995 i, si escau, els posteriors, habiliten els crèdits necessaris per a aquestes ajudes i a la publicació en el Diari Oficial de la Generalitat Valenciana. de l'import global màxim que s'hi destine.  
En el supòsit que el conjunt de sol·licituds de subvenció represente una quantitat que supere la dotació pressupostària assignada a aquesta línia, la Conselleria d'Agricultura, Pesca i Alimentació podrà prorratejar l'import global de les ajudes i concedirà les subvencions atenent, en primer lloc, les sol·licituds formulades per les comunitats de regants i, posat cas que no s'haja esgotat aquesta dotació, les peticions de les entitats no integrades en comunitats de regants. Dins de cadascun d'aquests dos grups es tindrà en compte l'ordre excloent de preferència següent:  
1. Obres per a l'execució de les quals es va sol·licitar ajuda en l'exercici pressupostari anterior, que no van poder ser ateses a càrrec d'aquest i que signifiquen un estalvi efectiu d'aigua de reg.  
2. Obres contingudes en plans d'utilització d'aigua per a reg que siguen aprovades pel Consell de la Generalitat Valenciana en 1995.  
3. Obres que tinguen per objecte la substitució de les actuals conduccions en terra per canals o sèquies d'obra o canonades; obres que tinguen per objecte la reconversió dels sistemes de reg tradicionals en localitzats i que afecten sectors complets de reg; obres de construcció d'embassaments o dipòsits d'aigua la finalitat dels quals siga l'estalvi d'aigua, amb aplicació especial en zones clarament deficitàries en recursos d'aigua per a reg.  
4. Qualsevol altra obra que signifique un estalvi efectiu d'aigua per a reg o una millora en la gestió de l'aigua per part de les comunitats de regants i altres entitats de reg.  
Les subvencions que es concedesquen les aprovarà el conseller d'Agricultura, Pesca i Alimentació i les ratificarà, si escau, el Consell de la Generalitat Valenciana, i no podran excedir dels percentatges sobre el cost real de les obres establert en l'article 20 del Decret 47/1987, de 13 d'abril, del Consell de la Generalitat Valenciana.  
Article tercer  
De conformitat amb el que s'estableix en els articles quart i vuitè de l'esmentat Decret 47/1987, les peticions, amb un estudi previ, es classificaran en dos grups: aquelles per a les quals s'estime necessària la redacció d'un projecte de pla d'utilització d'aigua per a reg i aquelles altres en les quals s'aprecie que això no cal.  
Aquesta classificació donarà lloc, si escau, a les actuacions que s'estableixen en els títols II i III del decret esmentat i, per a ambdós casos, quan escaiga, a les determinades en el títol IV.  
Article quart  
Les obres subvencionades, depenent de la seua dimensió funcional i econòmica, podran executar-se dins de l'exercici pressupostari de 1995 o podrà programar-se'n l'execució amb caràcter plurianual. En el primer cas, les obres hauran de quedar acabades i l'execució justificada en l'exercici corrent, abans del 10 de novembre de 1995, i en el segon, serà objecte de subvenció, exclusivament, la quantitat corresponent a la inversió efectivament realitzada i justificada en cada any.  
Article cinquè  
Per al pagament de la subvenció, caldrà justificar la realització de l'obra corresponent amb l'aportació dels certificats d'obra. Així mateix, caldrà que el tècnic de l'administració autonòmica designat per a l'efecte informe favorablement de l'execució de les obres i la congruència d'aquestes amb el projecte aprovat.  
Els concessionaris de les subvencions acreditaran el compliment de les seues obligacions fiscals, com també de les que els pertoquen respecte a la Seguretat Social.  
Article sisè  
Juntament amb la sol·licitud, pot presentar-se un projecte de les obres o una memòria valorada d'aquestes quan el pressupost no sobrepasse els cinc milions de pessetes. Aquests documents s'exigiran, en tot cas, en l'ordre d'aquesta conselleria mitjançant la qual es concedesca la prestació de les ajudes que resulten procedents i en ells s'inclourà, necessàriament, un estudi agronòmic firmat per un tècnic competent en agronomia, en el qual es justifiquen adequadament els càlculs hidràulics i qualsevol altres continguts en el projecte o la millora i en els quals calga prendre com a base les necessitats hídriques dels diferents conreus i terres objecte d'una utilització millor de l'aigua de reg.  
Si els projectes d'obra o les memòries valorades estan redactats per equips tècnics multidisciplinars, s'hi faran constar els components i les titulacions tècniques corresponents.  
En tot cas, el projecte d'obra o la memòria valorada estarà visat pel col·legi professional de l'autor o del coordinador-director.  
DISPOSICIONS FINALS  
Primera  
Es faculta la Direcció General d'Estructures Agràries i Desenvolupament Rural perquè dicte les disposicions que calguen per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 21 de desembre de 1994  
El conseller d'Agricultura, Pesca i Alimentació,  
JOSÉ MARíA COLL COMIN  
ANNEX  
Proposta de racionalització d'aigua per a reg  
 (segons el Decret 47/1987, de 13 d'abril,  
 del Consell de la Generalitat Valenciana)  
Denominació del titular: ...  
CIF: ...  
Domicili: ... Municipi: ...  
Comarca: ... Província: ... Telèfon: ...  
Representant: ..., com a ...  
Domicili del representant: ...  
Documentació que s'hi adjunta:  
- Certificat de l'acord de sol·licitud, reflectit en acta amb acord de petició d'ajudes, facultats de representació i termini d'execució de les obres.  
- Ordenances o estatuts de la comunitat de regants o associació d'agricultors, donat el cas que siga la primera sol·licitud d'ajuda.  
- Documentació que acredite el compliment de les obligacions fiscals i front a la Seguretat Social.  
- Entitat bancària, agència, localitat i número de compte (certificat de l'entitat bancària).  
- Còpia del document d'identificació fiscal.  
- Exposició del problema: situació actual, agricultors i superfície afectada, etc.  
- Solucions proposades pel peticionari: objectius proposats, estalvi d'aigua estimat, etc.  
- Cost aproximat de les obres i calendari previst d'execució, per anualitats, segons el peticionari.  
- Altres (especifiqueu-los).  
..., ... d ... de 19...  
CONSELLERIA D'AGRICULTURA, PESCA I ALIMENTACIó


Còpia Permalink ELI